P r e d k l a d a c i a   s p r á v a

Návrh nariadenia vlády Slovenskej republiky o kritériách na zaraďovanie prác do kategórií z hľadiska zdravotných rizík a o náležitostiach návrhu na zaradenie prác do kategórií vypracovalo Ministerstvo zdravotníctva Slovenskej republiky na vykonanie zákona Národnej rady Slovenskej republiky č. 272/1994 Z.z. o ochrane zdravia ľudí v znení zákona č. 514/2001 Z.z..
 Návrh nariadenia vlády bol vypracovaný v súlade s Plánom legislatívnych úloh vlády Slovenskej republiky. 
	Základná úprava kategorizácie prác je obsiahnutá v § 13p a § 13r zákona č. 514/2001 Z.z., ktorým sa mení a dopĺňa zákon NR SR č. 272/1994 Z.z. o ochrane zdravia ľudí v znení neskorších predpisov. Uvedená úprava spolu s predkladaným návrhom nariadenia vlády predstavuje novú úpravu v uvedenej oblasti, ktorou sa komplexne upravujú kritériá na zaraďovanie prác do kategórií z hľadiska zdravotných rizík.
Navrhovaná právna úprava úzko súvisí s nariadeniami vlády o ochrane zdravia pri práci s chemickými faktormi, karcinogénnymi a mutagénnymi faktormi, biologickými faktormi, s azbestom a o ochrane zdravia pred hlukom a vibráciami,  ktoré boli prijaté na vykonanie zákona NR SR č. 272/1994 Z.z. a nadobudli účinnosť 1. februára 2002.
	Návrh nariadenia vlády nemá finančný, ekonomický a environmentálny vplyv, ani vplyv na zamestnanosť.
	V rámci medzirezortného pripomienkového konania bol návrh nariadenia vlády predložený na zaujatie stanoviska  27 pripomienkujúcim orgánom. Do času predloženia materiálu k predkladanému návrhu zaujalo stanovisko 21 pripomienkujúcich orgánov, z toho bez pripomienok 5. Zásadnú pripomienku uplatnil 1 pripomienkujúci orgán (Ministerstvo vnútra SR).
	Dňa 2.3.2004 sa uskutočnilo rozporové konanie za účasti zástupcov dotknutých rezortov. Zástupca MV SR akceptoval stanovisko zástupcov MZ SR. Rozpor bol odstránený.
	V predkladanom návrhu sú zapracované všetky pripomienky, ktoré vyplynuli z pripomienkového konania a ktoré bolo možné akceptovať. Vyhodnotenie pripomienkového konania tvorí súčasť predkladaného materiálu.
	Na základe uvedeného sa návrh nariadenia vlády predkladá bez rozporu.

Vyhlásenie
o bezrozpornosti predkladaného návrhu nariadenia vlády

		Zásadné pripomienky uplatnené Ministerstvom vnútra Slovenskej republiky boli predmetom osobitného rokovania, na ktorom došlo k odstráneniu rozporu.
		Vzhľadom na uvedené sa návrh nariadenia vlády Slovenskej republiky o kritériách na zaraďovanie prác do kategórií z hľadiska zdravotných rizík a o náležitostiach návrhu na zaradenie prác do kategórií predkladá bez rozporu.